Diari Oficial de la Generalitat Valenciana


Sumari del DOGV 6024, del 29-05-2009 (2009/6025)

ORDRE de 30 d'abril de 2009, de la Conselleria d'Economia, Hisenda i Ocupació, per la qual es convoquen les subvencions destinades al Programa de Foment del Desenvolupament Local per a l'exercici 2009.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6024

Data del DOGV
:   29-05-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/6025


Data del document
:   30-04-2009

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * desenvolupament rural
    * ajuda a l'ocupació
    * iniciativa local d'ocupació
    * administració local

ORDRE de 30 d'abril de 2009, de la Conselleria d'Economia, Hisenda i Ocupació, per la qual es convoquen les subvencions destinades al Programa de Foment del Desenvolupament Local per a l'exercici 2009. [2009/6025]  
En el desenvolupament de les polítiques actives d'ocupació s'arrepleguen de manera destacada els compromisos a favor de la creació de llocs de treball en l'àmbit local, per al qual es fomenta la cooperació institucional entre les administracions públiques i es potencia la col·laboració d'estes amb la iniciativa privada a fi que actuen conjuntament com a impulsors del desenvolupament local.  
La constitució d'un entorn local propici a la creació d'ocupació requerix el desplegament d'un conjunt de funcions essencials com ho són l'animació, l'estímul i la innovació. I perquè tals funcions es posen en pràctica, es requerix la presència d'agents d'Ocupació i Desenvolupament Local amb la formació i experiència adequades. D'esta manera es possibilita l'ús d'una metodologia de desenvolupament local i l'exercici de diverses tasques com a promotors d'activitat, prospectares de mercat i assessors puntuals de projectes d'empreses.  
Entre les funcions de gestió i de control de subvencions, transferides a la Comunitat Valenciana per mitjà del Reial Decret 2.673/1998, d'11 de desembre (BOE de 29 de desembre), es troben les dirigides a les corporacions locals per al foment del desenvolupament local, regulades per l'Ordre de 15 de juliol de 1999, del Ministeri de Treball i Assumptes Socials (BOE de 31 de juliol). Esta ordre estatal establix que les comunitats autònomes adaptaran la norma a les especificitats que es deriven de la seua pròpia organització  
Amb data 15 de febrer de 2008, es va publicar en el BOE l'Ordre TAS/360/2008, de 6 de febrer, per la qual es modifica l'Ordre de 15 de juliol de 1999, per la qual s'establixen les bases de concessió de subvencions públiques per al foment del desenvolupament local i impuls dels projectes i empreses qualificades com I+E, quant al període de concessió de pròrrogues de la subvenció per la contractació d'un Agent d'Ocupació i Desenvolupament Local, establint que la subvenció es concedirà per un període d'un any, podent-se concedir pròrrogues d'esta per períodes anuals, per la qual cosa correspon preveure en la present ordre la dita modificació.  
A més, com a novetat, i per a major coordinació de les accions que es desenvolupen en l'entorn local, es modifica el termini per a presentació de sol·licituds de les prorrogues de subvenció, fent-ho coincidir amb el previst per a la contractació de nous Agents d'Ocupació i Desenvolupament Local.   
D'altra banda, es concreten els criteris per a valorar les sol·licituds per a la pròrroga de subvencions, de manera que puguen prioritzar-se en funció de la necessitat donar continuïtat a les accions que afavorisquen la generació d'ocupació i el desenvolupament local.   
La present ordre s'estructura de la manera següent: el títol I regula les disposicions comunes i el procediment general per a la concessió de subvencions; el títol II establix les subvencions dirigides a la contractació d'agents d'Ocupació i Desenvolupament Local i el títol III les subvencions a la formació d'estos, s'inclou com a annex el procés de selecció d'este personal.   
En virtut d'això, fent ús de les facultats conferides per la Llei 5/1983, de 30 de desembre, de Govern Valencià i, d'acord amb el que establix el Decret 129/2007, de 27 de juliol del Consell, pel qual s'aprova el Reglament Orgànic i Funcional de la Conselleria d'Economia, Hisenda i Ocupació.  
ORDENE  
Títol I  
Disposicions generals i procediment   
per a la concessió de subvencions  
Article 1. Objecte i àmbit  
La present ordre té com a objecte promoure mesures per a recolzar les corporacions locals que desenvolupen estratègies per a afavorir la generació d'ocupació i el desenvolupament local en l'àmbit de la Comunitat Valenciana, per mitjà de la concessió d'ajudes que financen parcialment els gastos derivats de la contractació i formació dels agents d'Ocupació i Desenvolupament Local.  
Article 2. Beneficiaris de les subvencions  
Podran ser beneficiàries de les subvencions regulades en la present ordre les corporacions locals o les entitats dependents o vinculades a estes que realitzen actuacions dirigides a promoure la generació d'ocupació en l'entorn local. No podran posseir la condició de beneficiaris els subjectes que incórreguen en alguna de les prohibicions recollides en els apartats 2 i 3 de l'article 13 de la Llei 38/2003, de 17 de novembre, General de Subvencions.  
Article 3. Obligacions dels beneficiaris  
A les entitats beneficiàries són exigibles les següents obligacions genèriques:  
a) Realitzar l'activitat que fonamente la concessió de la subvenció, així com les justificacions corresponents en la forma i els terminis establits.  
b) Comunicar a l'òrgan concedent l'obtenció d'altres subvencions o ajudes per a la mateixa finalitat procedents de qualsevol administració, ens públic o privat, així com qualsevol alteració de les condicions tingudes en compte per a la concessió de la subvenció, la qual cosa podrà donar lloc a la modificació de la resolució de concessió.  
c) Facilitar totes aquelles dades i informació, en qüestions relacionades amb les subvencions concedides, els siguen requerits pel SERVEF.  
d) Adoptar les mesures necessàries per a donar l'adequada publicitat del caràcter públic del finançament del programa, i si és el cas, el beneficiari estarà subjecte a les normes d'informació i publicitat que establix el Reglament (CE) número 1828/2006 de la Comissió, de 8 de desembre de 2006, que fixa normes de desplegament per al Reglament (CE) número 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenvolupament Regional, Fons Social Europeu i Fons de Cohesió, i el Reglament (CE) número 1080/2006 del Parlament Europeu i del Consell, de 5 de juliol de 2006, relatiu al Fons Europeu de Desenvolupament Regional. Entre les dites normes cal destacar que la concessió de la subvenció implica l'acceptació de ser inclòs en una llista que es publicarà de forma electrònica o per qualsevol altre mitjà, en què figuraran els beneficiaris, l'operació finançada i l'import de l'ajuda.   
e) Les altres obligacions previstes en l'article 14.1 de la Llei General de Subvencions, i que no hagen sigut citades expressament.  
Article 4. Presentació de sol·licituds i termini  
1. Les sol·licituds per a l'obtenció de les ajudes regulades en esta ordre hauran de dirigir-se al Servici Valencià d'Ocupació i Formació (SERVEF), en imprés normalitzat junt amb la documentació requerida i es presentaran, amb caràcter general, en les corresponents direccions territorials d'Ocupació del SERVEF, sense perjuí de poder presentar-la en els altres llocs previstos en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. El termini per a la presentació de sol·licituds per a la contractació inicial o pròrroga de la subvenció dels agents d'Ocupació i Desenvolupament Local serà de 30 dies naturals a comptar de l'endemà de la publicació de la present ordre.  
En el cas de les ajudes a la formació dels agents d'Ocupació i Desenvolupament Local, mitjançant una Resolució del director general del SERVEF es donarà publicitat en el Diari Oficial de la Comunitat Valenciana de l'acció formativa que puga programar-se per a l'exercici pressupostari 2009; en la mateixa s'indicarà el termini per a la presentació de sol·licituds, així com la línia de crèdit i l'import global màxim de la dotació pressupostària destinada al dit programa.  
Article 5. Documentació comuna  
1. Les sol·licituds hauran d'acompanyar-se de la documentació següent:  
a) Certificació de l'acord de l'òrgan competent de l'entitat sol·licitant de l'aprovació del projecte per al qual se sol·licita la subvenció.  
b) Certificació del secretari de la corporació local o òrgan corresponent, on conste la disposició de finançament per a costejar la part no subvencionada pel SERVEF.  
c) Dades de domiciliació bancària segons model facilitat a este efecte (fitxa de manteniment de tercers), excepte si s'ha presentat amb anterioritat davant del SERVEF i no ha experimentat variació, i en este cas s'indicarà el compte en què es practicarà l'ingrés.  
d) Declaració de l'entitat sol·licitant que no ha percebut cap ajuda que puga concórrer amb el que establix esta norma o, en cas de percepció, especificació de les ajudes rebudes i la seua quantia.  
e) Declaració del representant legal de l'entitat beneficiària que esta no incorre en les prohibicions per a obtindre la condició de beneficiari recollides en els apartats 2 i 3 de l'article 13 de la Llei General de Subvencions.  
2. Si l'entitat sol·licitant és una entitat dependent o vinculada a una corporació local haurà d'adjuntar a més la documentació acreditativa i identificativa de l'entitat sol·licitant i del seu representant legal, així com fotocòpia compulsada del DNI de la persona que, en nom i en representació de l'entitat, sol·licita la concessió de la subvenció.   
3. La presentació de la sol·licitud de subvenció comportarà l'autorització del sol·licitant perquè el SERVEF obtinga directament l'acreditació del compliment de les obligacions tributàries i amb la Seguretat Social.  
No obstant això, el sol·licitant podrà denegar o revocar este consentiment efectuant comunicació escrita al SERVEF en este sentit. En este supòsit, hauran de presentar-se certificats originals positius de l'Agència Estatal de l'administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa de la qual haurà d'estendre's a la data d'atorgament de l'ajuda.   
Article 6. Instrucció i procediment de concessió  
1. La concessió de subvencions a la contractació i formació de l'agent d'Ocupació i Desenvolupament Local es tramitarà en règim de concurrència competitiva.   
2. La instrucció del procediment de concessió de subvencions correspondrà a les direccions territorials d'Ocupació del SERVEF.   
Després de l'avaluació i examen de les sol·licituds, la Comissió de Valoració emetrà un informe en què es concrete el resultat de l'avaluació efectuada. El dit informe determinarà els projectes seleccionats, així com l'import de l'ajuda que individualment s'haja assignat a cada u, d'acord amb la disponibilitat pressupostària.  
L'òrgan instructor, a la vista de l'expedient i de l'informe de la Comissió de Valoració, formularà la corresponent proposta de resolució per a la seua remissió a l'òrgan competent.   
3. La Comissió de Valoració estarà formada per cinc membres amb la composició següent: presidenta, el cap de l'Àrea de Foment d'Ocupació o persona en qui delegue; tres vocals, que seran els directors territorials d'Ocupació; i un representant de l'Àrea de Foment d'Ocupació, que actuarà com a secretari, sense vot. Esta Comissió de Valoració, com a òrgan col·legiat, s'ajustarà en el seu funcionament al règim establit per a estos en els articles 22 a 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. L'òrgan competent per a la tramitació de les sol·licituds podrà demanar dels interessats l'aportació addicional d'altres documents o dades aclaridores que considere necessaris per a resoldre sobre la sol·licitud presentada.  
5. Serà requisit per a la concessió de les subvencions i per al pagament d'estes que els beneficiaris o entitats col·laboradores no siguen deutors per resolució ferma de procedència de reintegrament en els termes establits en l'article 13.2.g) de la Llei 38/2003, General de Subvencions.   
Article 7. Resolució i recursos  
1. La competència per a conéixer i resoldre sobre les sol·licituds formulades correspon al director general del SERVEF.  
2. El termini màxim per a resoldre i notificar la resolució procedent serà de sis mesos a comptar de la presentació de la sol·licitud en qualsevol dels registres d'entrada del SERVEF.   
3. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/92, de 26 de novembre, en relació amb disposat per l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat; i això sense perjuí que subsistisca l'obligació legal de resoldre sobre la sol·licitud.  
4. La resolució de concessió de les ajudes fixarà expressament la quantia concedida i incorporarà, si fa el cas, les condicions, les obligacions i les determinacions accessòries a què s'haja de subjectar l'entitat beneficiària d'esta, amb notificació als interessats en el termes previstos en l'article 58 de la Llei 30/1992, abans esmentada.  
5. Les resolucions que es dicten a l'empara de la present ordre esgotaran la via administrativa, i contra estes podrà interposar-se recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la notificació de la resolució, i es podrà efectuar requeriment previ, en el cas d'entitats locals davant l'òrgan competent en el termini de dos mesos comptadors des de l'endemà de la seua publicació d'acord amb allò establit en els articles 10.1.a) 44 i 46.1 i 6 de la Llei 29/1998, de 13 de juliol, Reguladora de la Jurisdicció Contenciosa Administrativa. I això sense perjudici d'allò disposat en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que les persones interessades puguen exercir, si fa el cas, qualsevol altre recurs que consideren convenient.  
6. Davant la desestimació per silenci administratiu podrà interposar-se, idèntic recurs en el termini de sis mesos comptadors des que haguera finalitzat el termini que per a dictar i notificar la resolució expressa s'esmenta en l'apartat 2 d'este article; tot això d'acord amb allò disposat en l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, i sense perjudici d'allò disposat en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 8. Resolució de pagament i resolució d'incidències  
Per delegació de la Direcció General del SERVEF, l'òrgan competent per a efectuar el reconeixement d'obligacions i la proposta de pagament de la subvenció, i per a resoldre les incidències produïdes després de la concessió de les ajudes, com a pròrroga de terminis, modificacions justificades del projecte inicial o qualsevol variació de les condicions particulars de la concessió, serà el corresponent director territorial d'Ocupació del SERVEF.   
Article 9. Seguiment i control de les ajudes  
1. Correspondrà a la Direcció General del SERVEF, per si mateixa o a través de les direccions territorials d'Ocupació, dur a terme la funció de control de les subvencions concedides, així com l'avaluació i el seguiment dels programes regulats en esta ordre.  
2. Per a la realització d'estes funcions s'utilitzaran tots aquells mitjans que estiguen a disposició del SERVEF, inclús la contractació amb tercers i la col·laboració en el marc que corresponga amb la Inspecció de Treball i Seguretat Social.  
3. El beneficiari estarà obligat a sotmetre's a les actuacions de control financer de la Intervenció General, així mateix de conformitat amb l'article 45 de la Llei 38/2003, estes subvencions estaran subjectes, si és el cas, al control financer d'ajudes i subvencions finançades totalment o parcialment a càrrec de fons comunitaris, De la mateixa manera, el beneficiari haurà de complir amb l'obligació de col·laboració amb el control financer de conformitat amb el que disposa l'article 46 de la Llei 38/2003, de 17 de novembre, General de Subvencions.  
A estos efectes haurà de disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas. Així mateix estarà obligat a conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
Article 10. Concurrència de subvencions  
L'import de les ajudes o de les subvencions regulades en la present ordre no podrà ser, en cap cas, de tal quantia que, aïlladament o en concurrència amb subvencions o ajudes d'altres administracions públiques o, d'altres ens públics o privats, nacionals o internacionals, superen el 80 per 100 del cost de l'activitat subvencionada.   
Article 11. Rendiments financers  
D'acord amb el que preveu l'article 19.5 de la Llei 38/2003, de 17 de novembre, General de Subvencions, els rendiments financers que es generen pels fons lliurats als beneficiaris no incrementaran l'import de la subvenció concedida, en raó a l'escassa quantia d'estos i la dificultat de la seua aplicació a les activitats subvencionades i del seu seguiment i control.  
Article 12. Modificació de la subvenció i reintegrament de les ajudes concedides  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
2. Donarà lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'esta, els casos previstos en l'article 37 de la Llei 38/2003, de 17 de novembre, General de Subvencions i de conformitat amb el que establixen els articles 91, 92 i 93 del Reglament de l'esmentada Llei, aprovat pel Reial Decret 887/2006, de 21 de juliol.  
3. El que disposen els paràgrafs precedents s'aplicarà sense perjuí de la possible qualificació, si és el cas, dels fets com a infracció administrativa i incoació del corresponent procediment sancionador, de conformitat amb el que disposen els articles 52 i següents de l'esmentada Llei General de Subvencions, desenvolupats en el títol IV del Reial Decret 887/2006, de 21 de juliol.  
4. Quan el compliment pel beneficiari o, si és el cas, l'entitat col·laboradora s'aproxime de manera significatiu al compliment total i s'acredite per estos una actuació inequívocament tendent a la satisfacció dels seus compromisos, la quantitat a reintegrar serà determinada per l'aplicació dels criteris enunciats, en el paràgraf n) de l'apartat 3 de l'article 17 de l'esmentada Llei 38/ 2003, General de Subvencions. En estos casos d'incompliments parcials l'òrgan competent determinarà la quantitat a reintegrar pel beneficiari responent al principi de proporcionalitat en funció dels costos justificatius i les actuacions acreditades, de conformitat amb el que disposa el número 2 de l'article 37 de la Llei 38/2003, General de Subvencions, i en relació amb la lletra n), de l'apartat 3 de l'articule 17 de la dita Llei.  
5. El procediment de reintegrament de subvencions es regirà per als programes propis pel que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; i en el cas de programes finançats amb fons finalistes, pel que disposa el capítol II del títol II de la Llei 38/2003, General de Subvencions, i en el capítol II del títol III del Reial Decret 887/2006, pel qual s'aprova el seu Reglament.  
Títol II  
Subvencions per a la contractació d'Agents   
d'Ocupació i Desenvolupament Local   
Capítol I  
Funcions dels Agents d'Ocupació i Desenvolupament Local,   
i condicions de les ajudes  
Article 13. Agents d'Ocupació i Desenvolupament Local  
1. Els agents d'Ocupació i Desenvolupament Local es configuren com a personal treballador de les corporacions locals o entitats dependents o vinculades a una administració local, que tenen com a missió principal col·laborar en la promoció i la implantació de polítiques actives d'ocupació orientades a la generació d'activitat empresarial amb esment especial a aquelles que regulen processos de I+D+I. La dita col·laboració es desenvoluparà en el marc d'actuació conjunta i acordada entre l'entitat contractant i el SERVEF.  
2. La contractació dels agents d'Ocupació i Desenvolupament Local es realitzarà per les corporacions locals o les entitats dependents o vinculades a una administració local, i els costos laborals seran subvencionats pel SERVEF d'acord amb el que preveu esta ordre.  
Article 14. Funcions dels agents d'Ocupació i Desenvolupament Local  
Els agents d'Ocupació i Desenvolupament Local realitzaran les funcions següents:  
a) Prospecció de recursos ociosos o infrautilitzats de projectes empresarials de promoció econòmica local i iniciatives innovadores per a la generació d'ocupació, que servisquen per a identificar noves activitats econòmiques, així com detecció de nous jaciments d'ocupació.  
b) Difusió i estímul de les potencials oportunitats de creació d'activitat entre persones desocupades, promotors, emprenedors i institucions col·laboradores.  
c) Acompanyament tècnic en la iniciació de projectes empresarials per a la seua consolidació en empreses generadores de noves ocupacions, assessorant i informant sobre la viabilitat tècnica, econòmica i financera i, en general, sobre els plans de llançaments de les empreses.  
d) Suport a promotors de les empreses, una vegada constituïdes estes, acompanyant tècnicament a estos durant les primeres etapes de funcionament per mitjà de l'aplicació de tècniques de consultoria en gestió empresarial i assistència en els processos formatius adequats per a coadjuvar a la bona marxa de les empreses creades.  
e) Accions de difusió i informació sobre els servicis i polítiques actives del SERVEF, assessorament i suport sobre els programes de subvencions en matèria de formació, inserció i ocupació.  
f) Participació en jornades, fòrums, esdeveniments i intercanvi d'experiències en relació amb les polítiques d'ocupació.  
g) Detecció de necessitats formatives o de qualsevol altra acció que contribuïsca a garantir la missió principal enunciada en l'article anterior.  
h) Atendre les instruccions del SERVEF i omplir les dades que li siguen requerits en l'aplicació informàtica dissenyada a este efecte.  
i) Establir relacions de coordinació amb el SERVEF i amb el Pacte Territorial d'Ocupació que poguera existir en el seu territori.   
Article 15. Adaptació inicial dels agents als seus llocs de treball  
1. Les corporacions locals o les entitats dependents o vinculades a estes garantiran l'adaptació dels agents als seus llocs de treball per mitjà de la impartició de la metodologia i de totes les tècniques que siguen necessàries per al millor desenvolupament de les seues funcions.  
2. El SERVEF podrà comprovar la idoneïtat dels mencionats processos d'adaptació.  
Article 16. Quantia i duració de la subvenció  
1. El SERVEF abonarà fins al 80 per 100 dels costos laborals totals de l'agent d'Ocupació i Desenvolupament Local, inclosa la cotització empresarial a la Seguretat Social, per tots els conceptes, amb un màxim de 27.045,54 euros a l'any per cada contractació subvencionada. No s'entendran inclosos els gastos de dietes i desplaçaments o indemnitzacions per raó de servici.  
2. La subvenció del SERVEF per cada agent d'Ocupació i Desenvolupament Local es concedirà per un període d'un any, i es podrà prorrogar pels mateixos períodes, amb la sol·lictud prèvia anual.   
Article 17. Liquidació de la subvenció  
1. La liquidació de la subvenció estarà condicionada a la presentació, per part dels beneficiaris d'esta, a partir de l'inici de la relació laboral, dels contractes de treball comunicats al SERVEF o, si és el cas, la còpia del contracte firmat per les parts junt amb el justificant de la comunicació telemàtica i l'alta dels treballadors en la Seguretat Social, i com a data límit el 23 de novembre de 2009.  
2. Una vegada rebuda la documentació en forma, es realitzarà l'abonament de la subvenció per contractació d'agents d'Ocupació i Desenvolupament Local d'una sola vegada per la quantia corresponent a un any.  
3. Quan es tracte de pròrroga de la subvenció per a la contractació de l'agent d'ocupació i desenvolupament local el pagament estarà condicionat a la justificació del gasto del període anual anterior, i el reintegrament, si és el cas, dels fons no utilitzats.  
Article 18. Obligacions dels beneficiaris  
Sense perjuí de les obligacions establides amb caràcter general en l'article 3 de la present ordre, les entitats beneficiàries de les subvencions a què es referix este capítol queden obligades a presentar davant del SERVEF, a través de la corresponent direcció territorial d'Ocupació, en el termini de dos mesos des de la finalització del període anual subvencionat, el compte justificatiu del gasto realitzat que contindrà els documents següents:  
a) Informe anual sobre l'activitat exercida pels agents d'Ocupació i Desenvolupament Local, on s'especifique els èxits aconseguits, degudament quantificats, en relació amb els objectius que es pretenien en la memòria - projecte.  
b) En el cas que les entitats beneficiàries siguen entitats vinculades o dependents d'una corporació local: dos fotocòpies confrontades de les nòmines abonades als treballadors contractats i documents corresponents de cotització a la seguretat (models TC1 i TC2), acompanyant-se, si és el cas, el justificant del reintegrament dels fons no utilitzats. El dit reintegrament identificarà necessàriament, amb claredat, l'entitat beneficiària i el número d'expedient.  
c) En el cas que les entitats beneficiàries siguen corporacions locals: Certificació detallada, expedida pel secretari de la corporació local, del gasto final en model normalitzat, acompanyant si és el cas, el justificant del reintegrament dels fons no utilitzats. El dit reintegrament identificarà necessàriament l'entitat beneficiària i el número d'expedient.  
Capítol II  
Valoració de sol·licituds, selecció i contractació de AEDLS  
Article 19. Documentació específica: La Memòria-Projecte.  
1. Amb la documentació general haurà de presentar-se una Memòria-Projecte, segons model normalitzat, amb el contingut següent:  
A).Contingut de la memòria per a les sol·licituds de contractació inicial.   
a) Descripció global del projecte.  
b) Identificació dels objectius que l'entitat es compromet a aconseguir durant el període per al qual se sol·licita la subvenció.  
c) Accions, plans o projectes concrets que es pretenen desenvolupar.  
d) Recursos humans i/o organització per a la posada en marxa del projecte global.  
e) Pla d'adaptació dels agents al lloc de treball.  
B).Contingut de la memòria per a les sol·licituds de pròrroga de la subvenció.  
a) Informe-resum de les actuacions dutes a terme fins al moment de la sol·licitud dins del projecte subvencionat.   
b) Identificació dels objectius plantejats inicialment i dels aconseguits de forma efectiva.  
c) Objectius que es pretenen aconseguir en el nou període pel qual se sol·licita l'ajuda, especificant les accions o projectes que desenvoluparà la AEDL.  
2. A la Memòria-Projecte es podrà adjuntar un document explicatiu de la mateixa l'extensió el qual no podrà superar deu pàgines.  
3. En el cas que una mateixa entitat present més d'una sol·licitud, ja siga de contractació inicial d'un AEDL o de pròrroga, haurà d'efectuar una relació prioritzada dels projectes. Si no n'hi ha, en el moment de la concessió es prioritzarà a les pròrrogues i, dins d'estes, en funció de la major antiguitat dels AEDL.  
Article 20. Criteris de valoració de les sol·licituds  
1. En consideració a les distintes necessitats comarcals i provincials de la Comunitat Valenciana, les sol·licituds de subvenció per a la contractació d'agents d'Ocupació i Desenvolupament Local es valoraran d'acord amb els criteris següents:  
1.1 Memòria-Projecte a què es fa referència en l'article precedent: fins a 50 punts.  
1.2 En el cas de les entitats supramunicipals, es valorarà la població global i la desocupació dels municipis hi integrats:   
a) Si els municipis que la integren no superen els 10.000 habitants: fins a 10 punts.  
b) Si els municipis que la integren no han sol·licitat subvenció per a la contractació o pròrroga d'agents d'Ocupació i Desenvolupament Local: fins a 10 punts.  
c) Desocupats inscrits en el seu àmbit territorial: fins a 30 punts.  
1.3 Per a la resta d'entitats:  
a) Si no superen els 10.000 habitants: fins a 10 punts.  
b) Si no pertanyen a cap entitat supramunicipal o aquella que integren no ha presentat sol·licitud en esta convocatòria: fins a 10 punts.  
c) Desocupats inscrits en el seu àmbit territorial: fins a 30 punts.  
2. Per mitjà d'instrucció del director general del SERVEF podrà preveure's la valoració territorializada de les sol·licituds i així mateix podrà modular-se la valoració que haja d'efectuar la Comissió de Valoració.  
3. No seran objecte de subvenció les sol·licituds la memòria de les quals haja obtingut una puntuació inferior a 25 punts.   
Article 21. Selecció i contractació dels agents d'Ocupació i Desenvolupament Local  
1. Els agents d'Ocupació i Desenvolupament Local se seleccionaran conjuntament entre el SERVEF i l'entitat beneficiària de la subvenció. Esta presentarà davant del corresponent centre SERVEF d'Ocupació una oferta de treball per a la recerca de candidats entre persones desocupades que hagen superat amb èxit el segon o el primer cicle d'educació universitària. En la selecció es valorarà l'experiència professional, així com els coneixements extraacadèmics adquirits en cursos monogràfics de desenvolupament local o promoció de projectes d'ocupació. Per al compliment efectiu d'este article, s'observaran les normes que s'acompanyen com a annex a esta ordre.  
2. En cas que no hi haja candidats idonis entre els desocupats inscrits després de la finalització de la fase d'entrevista davant de la Comissió Mixta conforme al procediment establit en l'annex de la present ordre, l'entitat podrà realitzar la contractació directament prèvia decisió de la Comissió de valoració i prèvia comprovació per part del SERVEF de la idoneïtat del candidat, tenint-se en compte a estos efectes que en el procés de selecció del candidat a contractar s'hauran de respectar els principis de publicitat i concurrència.  
3. Els agents seleccionats seran contractats a temps complet per la corporació local o l'entitat dependent per mitjà de la modalitat contractual més adequada, d'acord amb la normativa vigent.  
4. Els contractes podran formalitzar-se a partir de la data de la resolució de concessió de la subvenció i fins al 15 de setembre de 2009.  
Article 22. Pròrroga de la subvenció  
1. Les entitats beneficiàries podran sol·licitar, en el termini indicat en l'article 4 de la present ordre, la pròrroga de la subvenció per a cada agent d'Ocupació i Desenvolupament Local per un període d'un any.  
2. Esta subvenció s'atorgarà en règim de concessió directa si bé estarà condicionada al compliment efectiu dels objectius plantejats i a la justificació de la necessitat donar continuïtat a les accions que afavorisquen la generació d'ocupació i el desenvolupament local, per al qual es considerarà el context sociolaboral de cada entitat per mitjà de l'aplicació dels criteris establits en l'article 20 d'esta ordre.  
Article 23. Baixes i substitucions dels AEDL  
1. Quan, per qualsevol causa, es rescindisca el contracte de treball d'un AEDL abans de la seua finalització, únicament podrà ser substituït si es complixen els requisits següents:  
a) Comunicació de la baixa del AEDL al Servici Territorial de Foment de la direcció territorial d'Ocupació del SERVEF corresponent, en el termini d'un mes a partir del cessament, posant de manifest les causes d'este.  
b) En este mateix termini, presentació, si és el cas, d'una nova memòria-projecte amb les actualitzacions i les modificacions que puguen suposar el canvi d'agent.  
c) Pel que fa al procés de selecció, i a fi d'aprofitar al màxim la selecció realitzada en el seu moment, podrà ser contractat, amb l'autorització prèvia del director territorial d'Ocupació del SERVEF corresponent, el candidat disponible en este moment que haguera superat amb la millor puntuació el procés selectiu, sempre que no haja transcorregut més d'un any des de la seua realització. En cas contrari, haurà de dur-se a terme un nou procés de selecció.  
2. Quan el contracte d'un AEDL se suspenga a causa de situacions d'incapacitat temporal, maternitat, etc., la corporació local o l'entitat beneficiària podrà contractar a un altre AEDL per a substituir-li, dins del període subvencionat, prèvia comunicació al servici territorial de Foment corresponent. Dita AEDL serà el candidat disponible en este moment que haguera superat amb millor puntuació el procés selectiu; i en cas de no haver-hi candidat idoni, l'entitat beneficiària procedirà d'acord amb el que disposa l'article 21. de l'ordre.   
TÍTOL III  
Subvencions a la formació dels agents   
d'Ocupació i Desenvolupament Local  
Article 24. Accions de suport  
Les corporacions locals o les entitats que en depenguen o vinculades podran ser beneficiàries d'una subvenció per a finançar parcialment els costos de formació i actualització permanent dels seus agents d'Ocupació i Desenvolupament Local. A estos efectes, el SERVEF organitzarà, amb mitjans propis o aliens, les actuacions necessàries per a desenvolupar l'acció formativa corresponent a l'any 2009.  
Per resolució del director general del SERVEF, es donarà publicitat en el Diari Oficial de la Comunitat Valenciana de l'acció formativa que puga programar-se, amb indicació del termini per a la presentació de sol·licituds.  
Article 25. Comissió i criteris de valoració de les sol·licituds  
1. Per a complir el que establix l'article 6, la Comissió de Valoració procedirà a l'avaluació de les sol·licituds presentades i emetrà l'informe corresponent.  
2. Les sol·licituds presentades segons el que establix esta ordre, es valoraran d'acord amb els criteris següents:  
a) Amb caràcter prioritari però no excloent, que els costos salarials del AEDL per al qual se sol·licita la formació estiguen subvencionats pel SERVEF.  
b) No haver obtingut l'entitat sol·licitant subvencions per este concepte l'any immediatament anterior.  
c) L'assistència d'agents d'Ocupació i Desenvolupament Local del nombre més gran de comarques possible.  
d) L'antiguitat del AEDL en l'exercici del seu lloc de treball.  
3. Una vegada instruïts els expedients a la vista de l'informe emés per la Comissió de Valoració, s'elevarà la proposta a l'òrgan corresponent, que resoldrà la concessió de l'ajuda que serà notificada a les entitats seleccionades a fi d'inscriure's, dins del termini que s'establisca, en el curs corresponent.  
Article 26. Quantia i liquidació de les ajudes  
La quantia total de la subvenció concedida podrà ascendir fins al 80 per 100 del cost de matrícula del curs i es pagarà d'una sola vegada quan s'haja justificat, a més de la documentació exigida amb caràcter general, el document de matrícula en qualsevol dels cursos específics de formació organitzats o autoritzats pel SERVEF, així com el document de pagament d'esta.  
La documentació anteriorment citada haurà de presentar-se, si és el cas, com a data límit el 23 de novembre de 2009.  
Article 27. Justificació de la subvenció. Obligacions específiques dels beneficiaris  
Sense perjuí de les obligacions establides amb caràcter general en l'article 3 d'esta ordre, i una vegada finalitzat el curs organitzat o autoritzat pel SERVEF, l'entitat beneficiària haurà de remetre a la direcció territorial d'Ocupació la corresponent còpia del títol o el certificat d'aprofitament del curs.  
DISPOSICIONS ADDICIONALS  
Primera. Finançament  
1. De conformitat amb el que establix la Llei 17/2008, de 29 de desembre, de Pressupostos de la Generalitat, per a l'exercici 2009, detall de transferències i subvencions, secció 06, entitat 31, Servici Valencià d'Ocupació i Formació, les subvencions per a la contractació i pròrroga d'agents d'Ocupació i Desenvolupament Local regulades en la present orde es finançaran a càrrec del capítol 4, codi línia T2941000, subprograma 322.51, "Foment d'Ocupació", per un import global màxim de 8.600.000,00 €, fons procedents del SPEE.  
2. Si després de la resolució de les ajudes, i una vegada esgotada la dotació pressupostària inicial, es produïren minoracions de crèdit per qualsevol circumstància relativa a la gestió i es generara així un crèdit disponible, el dit crèdit podrà ser utilitzat en la mateixa línia per a atendre sol·licituds que, complint tots els requisits, van ser valorades positivament i no van poder ser ateses per falta de disponibilitat pressupostària.   
3. Si al llarg de l'exercici 2009 existira crèdit disponible que permetera incrementar el finançament pressupostari d'esta ordre, el SERVEF, prèvia publicació del dit crèdit en el DOCV, podrà destinar-ho al finançament d'altres sol·licituds presentades a l'empara d'esta convocatòria que, com a conseqüència de l'esgotament dels crèdits, no hagueren pogut ser ateses inicialment o ho hagueren sigut per un import inferior al sol·licitat; si no n'hi ha, podrà obrir-se un nou termini de presentació de sol·licituds si l'adequada gestió del programa així ho aconsellara.  
Segona. Models normalitzats  
Els models normalitzats als quals s'al·ludix en la present ordre es troben a disposició de les entitats sol·licitants en la direcció d'Internet: http://www.servef.es.  
Tercera. Normativa aplicable  
Les ajudes que es concedisquen a l'empara de la present ordre tindran la consideració de subvencions públiques i es regiran pels preceptes en vigor del Text Refós de la Llei d'Hisenda Pública de la Generalitat.   
Per al no establit expressament en la present convocatòria, caldrà ajustar-se al que disposa la següent normativa:  
1. Quant a les subvencions a la Contractació d'Agents d'Ocupació i Desenvolupament Local, és aplicable, per al no establit en la present ordre, allò que s'ha disposat per l'Ordre de 15 de juliol de 1999, del Ministeri de Treball i Assumptes Socials (BOE de 31 de juliol), que establix les bases de concessió de subvencions públiques per l'Institut Nacional d'Ocupació per al foment del desenvolupament local, l'Ordre TAS/360/2008, de 6 de febrer que modifica l'anterior, el Reial Decret 357/2006, de 24 de març, pel qual es regula la concessió directa de determinades subvencions en els àmbits de l'ocupació i de la formació professional ocupacional, així com la Llei 38/2003, de 17 de novembre, General de Subvencions, i el Reial Decret 887/2006, de 21 de juliol, pel qual s'aprova el seu Reglament, i la resta de normativa concordant.  
2. Quant a les subvencions a la formació dels Agents d'Ocupació i Desenvolupament Local, és aplicable els preceptes de caràcter bàsic de l'esmentada Llei 38/2003, de conformitat amb el que disposa l'apartat primer de la disposició final primera d'esta, i amb els precepte bàsics del Reial Decret 887/2006, de 21 de juliol.  
Quarta. Compatibilitat amb el mercat comú  
Les ajudes regulades en esta ordre són compatibles amb el mercat comú i no estan subjectes a comunicació o notificació a la Comissió Europea al no resultar d'aplicació el que preveu l'article 87, apartat 1 del Tractat constitutiu de la Comunitat Europea per estar destinades a entitats públiques per a la realització d'actuacions de foment d'ocupació en el seu marc competencial.  
Quinta. Presentació de documentació  
En el cas que els documents exigits ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser dirigits, la identificació del procediment en què estiguen i no hagen transcorregut més de cinc anys des de la finalització del procediment a què corresponguen.   
En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document amb anterioritat a la formulació de la proposta de resolució, de conformitat amb l'article 71 de la Llei 30/1992.  
DISPOSICIONS FINALS  
Primera. Facultats d'execució i desenvolupament  
Es faculta el director general del SERVEF per a dictar les instruccions i adoptar les mesures que considere oportunes per al desenvolupament i l'aplicació de la present ordre, així com per a regular la intervenció dels agents socials a l'efecte del que disposa esta, a través dels òrgans de participació que es determinen, i es delega en el mateix la competència per a ampliar els terminis de justificacions, amb caràcter excepcional, quan concórreguen circumstàncies degudament motivades que impossibiliten la seua presentació en els terminis assenyalats.  
Contra el present acte, que esgota la via administrativa, podran els interessats interposar recurs contenciós administratiu en el termini de dos mesos, a comptar de l'endemà de la seua publicació, davant de la Sala Contenciosa Administratiu del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa-Administrativa, o, potestativament, recurs de reposició davant de l'òrgan que ha dictat la present disposició en el termini d'un mes, computats en els termes ja dites, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercitar, si és el cas, qualsevol altre recurs que consideren convenient. Quan la interessada siga una administració local, podrà efectuar requeriment previ a la interposició del recurs contenciós administratiu, davant de l'òrgan competent en el termini de dos mesos que es computaran a partir de l'endemà al de la seua publicació, en els termes que preveu l'article 44 de la Llei 29/1998.  
València, 30 d'abril de 2009  
El vicepresident segon del Consell i conseller d'Economia, Hisenda i Ocupació,  
GERARDO CAMPS DEVESA  
ANNEX  
Procediment per a la selecció d'agents d'Ocupació i Desenvolupament Local  
I. Requisits  
La selecció dels AEDL es durà a terme entre persones desocupades inscrites en els centres SERVEF d'ocupació que hagen superat el segon o el primer cicle d'educació universitària.  
· Situació de desocupació (concepte i acreditació): s'entén que la persona que pretén accedir a un lloc com AEDL està desocupada quan no exercix cap activitat per compte d'altre o pel seu compte que done lloc a la seua inclusió en algun dels règims de la Seguretat Social o col·legis professionals.  
Haurà d'excloure's, per tant, del procés de selecció, les persones inscrites en els centres SERVEF d'Ocupació davall el concepte de «millor ocupació» i «pluriocupació».  
L'acreditació de la condició de persona desocupada podrà realitzar-se per mitjà de:  
· Certificació del centre SERVEF  
· Informe de vida laboral  
II. Procés de selecció  
1. Oferta d'ocupació  
Les corporacions locals o les entitats que en depenguen o vinculades a elles que hagen formulat sol·licitud de subvenció per a contractació d'agents d'Ocupació i Desenvolupament Local, hauran de sol·licitar oferta d'ocupació als centres SERVEF corresponents segons el seu àmbit territorial, com a màxim, en el termini de 10 dies a partir de la data de notificació de la resolució de concessió de la subvenció.  
La dita oferta haurà de contindre:  
a) Condició de persona desocupada i inscrita de les persones candidates.  
b) Àmbit geogràfic de l'oferta. Si en l'àmbit proposat per l'entitat no existiren, a juí del Centre SERVEF d'Ocupació, candidats suficients que vullguen participar en el procés selectiu, el dit àmbit s'anirà ampliant.   
c) Nivell acadèmic (haver superat el segon o el primer cicle d'educació universitària).  
d) Ocupació: agent d'Ocupació i Desenvolupament Local (CNO: 4510.771.2).  
2. Convocatòria pública entre persones desocupades  
Les convocatòries públiques per a la cobertura de vacants de AEDL que, si és el cas potestativament, poden dur a terme les corporacions locals per a complementar l'oferta sol·licitada al SERVEF, hauran d'incloure entre els requisits dels aspirants, les condicions establides en l'article 21 d'esta ordre. En tot cas, prèviament es presentarà l'oferta d'ocupació assenyalada en l'apartat anterior, i a estos aspirants també se'ls aplicarà el barem establit en el número 5 d'este apartat.  
3. Contractació pública subsidiària entre altres treballadors.  
Amb caràcter extraordinari, si després de la finalització de la fase d'entrevista davant de la Comissió Mixta, no hi ha candidats idonis entre les persones desocupades inscrites, podran ser contractats per l'entitat local treballadors que no reunisquen el requisit d'estar desocupats, amb l'autorització prèvia pel SERVEF. En tot cas, han d'haver superat el segon o el primer cicle d'educació universitària. L'entitat haurà de donar publicitat de la convocatòria d'ocupació per mitjà de qualsevol mitjà hàbil en Dret. Per a l'avaluació dels aspirants, s'aplicarà el barem previst en este annex.  
4. Comissió Mixta de Selecció  
La Comissió Mixta de Selecció de AEDL és un òrgan col·legiat que, participat per un representant designat per la corporació local o l'entitat d'ella dependent i pel cap/la cap del servici territorial de Foment de la corresponent direcció territorial d'Ocupació del SERVEF, que ho presidirà, o funcionari/a en qui este/a delegue, té com a objecte seleccionar l'aspirant que serà contractat per la corporació local o l'entitat com AEDL.  
Ambdós parts podran estar acompanyades d'assessors o tècnics, amb veu però sense vot.  
5. Fase de baremació  
Una vegada rebut el llistat de persones desocupades remeses pel centre SERVEF producte de l'oferta genèrica presentada, la corporació local o l'entitat d'ella dependent o vinculada a ella procedirà, en el termini màxim de 15 dies, a l'avaluació dels aspirants que reunisquen els requisits assenyalats en l'apartat I d'este annex, conforme al barem següent:  
5.1. Barem d'aplicació al procediment selecció AEDL  
Per a fixar l'ordre de preferència en la borsa de treball per a la selecció d'agents d'Ocupació i Desenvolupament Local, es valoraran els mèrits següents:  
A) Titulació acadèmica  
1. Atenent a la memòria-projecte presentada per l'entitat beneficiària de la subvenció, les titulacions acadèmiques dels AEDL, es valoraran d'acord amb l'escala següent:  
a) Per a les funcions enunciades en l'article 14. c) i d) de l'ordre, la possessió de títol acadèmic de Segon Cicle Universitari de Ciències Econòmiques, Empresarials, Direcció i Administració d'Empreses, Dret o semblants, i la possessió de títol de Primer Cicle Universitari de Ciències Econòmiques, Empresarials, Graduats Socials, Relacions Laborals i semblants, 1,5 punts.  
b) En relació amb les funcions descrites en l'article 14. a) i b) de l'ordre, la possessió de títol de Segon o Primer Cicle Universitari de Sociologia, Geografia, o semblants, enginyers agrònoms, enginyers tècnics agrícoles, enginyers tècnics o superiors industrials, 1,5 punts.  
Així mateix, també es valorarà qualsevol titulació acadèmica d'igual o superior nivell a l'exigit per a accedir al lloc, amb 1,5 punts, excloent la que va servir per a això. En este cas, només es puntuarà el títol o els títols de major nivell, i s'entendran compreses en este aquelles altres titulacions necessàriament prèvies per a l'obtenció del de nivell superior.  
2. La puntuació màxima que es podrà obtindre en este apartat per tots els conceptes serà de 3 punts.  
B) Experiència professional  
L'experiència en l'exercici de llocs com a agent d'Ocupació i Desenvolupament Local o amb funcions iguals o semblants, o, amb nivells de responsabilitat iguals o superiors, es valorarà en 0,1 punts cada mes complet de servicis, i en 0,04 punts cada mes complet de servicis en llocs relacionats com a personal de suport de l'agent d'Ocupació i Desenvolupament Local, fins a un màxim de 6 punts.  
C) Cursos de formació i mèrits específics  
Els cursos de formació en matèries relacionades amb les funcions del lloc d'AEDL i altres mèrits específics es valoraran d'acord amb la següent escala i fins a un màxim de 4 punts:  
1. Màster relacionat amb el desenvolupament local, impartit per una universitat: 3 punts  
2. Curs d'AEDL de 100 o més hores de duració, impartit per una universitat: 2 punts.  
3. Cursos monogràfics de Desenvolupament Local o promoció de projectes d'ocupació relacionats directament amb el lloc de AEDL de 100 o més hores de duració: 1 punts.  
4. Cursos monogràfics de Desenvolupament Local o promoció de projectes d'ocupació relacionats directament amb el lloc de AEDL de 25 o més hores de duració: 0,25 punts.  
5. Ponències i publicacions relacionades amb les funcions de AEDL: 0,50 punts.  
En este apartat no es puntuaran els cursos de valencià ni d'idiomes comunitaris. Tampoc es puntuaren els cursos d'una carrera acadèmica, els de doctorat ni els d'instituts universitaris, quan estos formen part del pla d'estudis del centre.  
D) Valencià  
El coneixement del valencià es valorarà fins a un màxim de 3 punts prèvia acreditació d'estar en possessió del corresponent certificat expedit o homologat per la Junta Qualificadora de Coneixements de Valencià, d'acord amb l'escala següent:  
1. Coneixement oral: 0,75 punts.  
2. Coneixement elemental: 1 punt.  
3. Grau mitjà: 2 punts.  
4. Grau superior: 3 punts.  
La valoració del coneixement del valencià s'efectuarà puntuant exclusivament el nivell més alt obtingut.  
E) Idiomes comunitaris  
Fins a un màxim de dos punts, a raó de 0'40 punts per curs, o la seua equivalència si es tracta de cicles, corresponent al títol expedit per la universitat o l'escola oficial d'idiomes. La puntuació màxima possible que es podrà obtindre en el present apartat serà de 2 punts.  
La puntuació màxima que es podrà obtindre per tots els apartats serà de 18 punts.  
5.2. La corporació local o l'entitat beneficiària alçarà acta del resultat de la baremació efectuada, comprensiva del llistat nominatiu d'aspirants, ordenats de major a menor puntuació obtinguda, desglossant la puntuació donada per cada un dels apartats d'este barem. L'acta es publicarà en el seu tauler d'anuncis i es remetrà una còpia autentificada a la direcció territorial d'Ocupació del SERVEF corresponent, en termini no superior a cinc dies, des de la data de l'acta. En el cas d'empat es primarà la persona de major edat.  
Les persones interessades tindran un termini de 10 dies des de la publicació en el tauler d'anuncis per a reclamar davant de l'entitat convocant sobre qualsevol de les dades contingudes en esta, la qual resoldrà sobre esta, i donarà compte de tot això a la corresponent direcció territorial d'Ocupació del SERVEF.  
6. Fase d'entrevista  
a) Una vegada rebuda l'acta de baremació a què es referix el punt anterior, el servici territorial de Foment d'Ocupació concertarà amb la corporació local o l'entitat beneficiària de la subvenció la reunió de la Comissió Mixta creada a este efecte, per a la selecció del AEDL d'entre els aspirants prèviament baremats.  
b) Per cada lloc de AEDL que s'haja de cobrir, seran citats, com a mínim, a l'entrevista davant de la Comissió Mixta, els quatre candidats millor classificats en la fase de baremació, no podent excedir vint candidats per entrevista amb independència del nombre de llocs que cal proveir. La dita citació correspondrà efectuar-la a la corporació local o a l'entitat beneficiària de la subvenció, amb les garanties previstes en les normes.  
c) L'entrevista tindrà com a objectiu l'exposició i la defensa d'una memòria sobre el desenvolupament de les seues funcions com AEDL, tant les generals de l'article 14 d'esta ordre com les especificades en la memòria presentada per l'entitat beneficiària per a l'aprovació de la subvenció, la qual podrà ser consultada pels candidats. L'esmentada memòria la presentarà el candidat davant de la Comissió Mixta en el moment que determine l'esmentat òrgan de selecció. En la fase d'entrevista es contrastarà l'adequació del perfil professional i les aptituds del candidat, així com les seues possibles iniciatives per al millor exercici del lloc concret de AEDL.  
d) L'entrevista s'iniciarà amb l'explicació per part del president de la naturalesa jurídica del contracte que es formalitzarà, i després el representant de la corporació o entitat tractarà sobre les condicions laborals del lloc de treball, com ara retribucions, jornada de treball, incompatibilitats, comeses, etc. Posteriorment s'entrevistarà al candidat sobre la seua motivació i coneixements del lloc.  
e) Cada membre de la Comissió disposarà fins a un màxim de 9 punts que podrà adjudicar en esta fase per cada candidat, distribuïts de la manera següent:  
· Fins a 3 punts, per a valorar l'adequació del candidat al perfil del lloc convocat.  
· Fins a 4 punts, per coneixements genèrics.  
· Fins a 2 punts, pel coneixement de l'entorn.   
La puntuació final de l'entrevista serà la mitjana aritmètica dels punts adjudicats per cada membre, i serà necessari un mínim de 5 punts.   
f) Els punts així obtinguts per cada candidat se sumaran a aquells que van resultar de la fase de baremació, i donaran lloc a la llista definitiva del procés selectiu. De tot allò que s'ha actuat s'alçarà acta en què constaran els candidats presentats a l'entrevista per ordre de puntuació definitiva, i quedarà seleccionat el que haja obtingut major puntuació. S'ha de tindre en compte que en cas d'empat en la puntuació final obtinguda pels sol·licitants, s'haurà d'observar allò que s'ha establit per l'article 8 de la Llei 11/2003, de 10 d'abril, de la Generalitat, sobre l'estatut de les Persones amb Discapacitat (DOGV d'11 d'abril).